שאלה: לחץ חברתי: בכיתה שלנו קבעו הברזה כיתתית.מה לעשות??? "לזרום"?? להיות כמו כולם?? בסופו של דבר לא הקשבתי לבנות ואחר כך אמרו לי שחשבתי רק על עצמי ושזה לא ר ואפילו רב אחד ( הרב של האולפנה) סיפר שהוא היה צריך להוכיח כיתה אחת על כך שהבריזה ובמקום להוכיח אמר: נכון אולי זה לא ר אבל אני רואה את האחדות שלכם ה"ביחד". בנות אומרות:"כשקובעים משהו ככל אז למה לא לעשות"?? אני ממש לא יודעת מה לעשות ומה לענות לכל הבנות.בבקשה תעזרו לי ותענו לי מהר. ותזכו למצוות!!!!!!
תשובה: יקרה, בדרך כלל אנשים מוכנים לשלם מחיר של אמת ונכון בעד להיות חלק מקבוצה. קבוצה שאולי יודעים שהיא טועה אבל נכנעים להכתבות שלה כדי להיות מקובלים חברתית ונחשבים. יש לנו הרבה פעמים נטיה לשנות התנהגות, מחשבות, רצונות, דיבורים ומעשים כתוצאה מלחץ חברתי אמתי או מדומה. אנחנו פוחדים שילעגו לנו, יגידו לנו שאנחנו לא שווים כי אנחנו נוהגים אחרת ועושים מה שנכון לפי דעתנו. במיוחד בגיל שלך יש נטיה להגרר חברתית. ואת- עוצרת וחושבת מה נכון לעשות? איך נכון לפעול? האם כדאי להצטרף למהלך הזה שהחברה מציעה לך או להמנע? מעריכה אותך מאוד. שתדעי. את נערה שחושבת על אחרים ולא רואה רק את עצמך. ככה גדלים בחיים. בעניין השאלה שלך, אני רוצה להגיד לך כמה דברים. האחדות היא דבר גדול מאוד, היא גם כוח שבונה בנפש דברים שאי אפשר להשיג בדרך אחרת. האחדות מעצבת אותנו בתוך חברה בריאה, מרגישה וחושבת ומלמדת אותנו לתת גם כשקשה, ולדעת להבליג ולסלוח. מצד שני, כשבוחרים חברה חשוב שהבחירה הזאת תהיה מושכלת ומודעת. כל חברה שאנחנו נכנסים אליה טעונה חשיבה מקדימה ובדיקה מראש, האם החברות הזו תקדם אותי? תגרום לי להיות טובה יותר? תעצים בי כוחות חיים? או שהיא תגרום לי להתרחק ממי שאני רוצה להיות, תגרור אותי למקומות שאחרי כמה שנים בפרספקטיבה של זמן אצטער שהייתי בהם? בגיל שלך את הולכת ונהיית יותר בוחרת ויותר חושבת מה נכון לך ואילו תוצאות הולכות להיות לבחירות האלה. במקרה הזה שאת מתארת יכולות להיות כמה אפשרויות של תגובה. אפשרות אחת זה פשוט ללכת אחרי ההחלטה הכיתתית. גם אם היא לא נכונה בעיניך. בטענה שהאחדות החיבור לכלל במקרה הזה חשוב ואי אפשר לוותר עליו, ולדעת שיתכן מאוד שהמורה תפגע. להחלטה הזו יש מחיר, אפילו כמה: קודם כל פגיעה כמעט וודאית במורה (ולכי תדעי על איזה כאב אחר בחיים שלה נוספת ההברזה הזו.) וגם מוכנות בנפש להכנע לדברים שאנחנו יודעים שהם לא טובים, כפי שציינתי לעיל. אפשרות שניה היא להגיד לעצמך אני לא מוכנה לפגוע במורה. אולי תהיי היחידה שתחליט להשאר ולעמוד מול המורה. ולדעת שאפשרות זו מורכבת ולא קלה מבחינה חברתית בכיתה. ואולי מה שהכי טוב זה לחפש דרך שלישית: אני לא יודעת מה המעמד החברתי שלך בכיתה, אם הוא יציב או שאת בתהליכים לבנות אותו. אם תוכלי להוביל מהלך בעצמך או להצטרף לכוח חיובי מוביל אחר בכיתה ולנסות להסביר למה זה לא כדאי. לנסות לשכנע בטענות הגיוניות למה לא כדאי להבריז. ולדבר אותן פשוט ובגובה העיניים והלב, בלי פוזות, לא לשחק אותה צדיקה מדי או חנונה. להסביר למשל שקרוב לוודאי שזה יפגע במורה, שהיא בהחלט יכולה לקחת את המקרה הזה באופן אישי. עובדה, למה ברחתן בשיעור שלה ולא באחר? ושלא כדאי לעשות ביחד דברים כיפיים על חשבון כאב של מישהו אחר. כי אם החברות רוצות לעשות משהו רע בהגדרה, כמו לשקר או לסמן X על מישהי כדאי להשתדל להמנע ממנו. לא נבחר לעשות משהו רע רק בגלל שכולם עושים אותו. במקרה כזה ננסה לשכנע אותן לא ליפול למקום הזה ואם זה לא עוזר אז להשתדל כמה שאת יכולה לא לשתף פעולה. ב"הצלחה רבה יקרה. מאחלת לך החלטות טובות, ושתגלי שהרגעים האלה של בירורים על בניין המידות, עיצוב האשיות והמקום הנכון שלך מול החברה שאת חלק ממנה יהיו לך מתנות גדולות להמשך החיים, נועה,